b'\n_START_ARTICLE_\nJacques-Louis David\n_START_PARAGRAPH_\nJacques-Louis David (30. elokuuta 1748 Pariisi \xe2\x80\x93 29. joulukuuta 1825 Bryssel) oli vaikutusvaltainen ranskalainen uusklassiseen koulukuntaan kuulunut taidemaalari. H\xc3\xa4nen maalauksensa vaikuttivat siihen, ett\xc3\xa4 maalausten tyyli alkoi siirty\xc3\xa4 rokokoon kevytmielisyydest\xc3\xa4 klassiseen askeettisuuteen ja vakavuuteen, mik\xc3\xa4 sopi yhteen my\xc3\xb6h\xc3\xa4isvaiheen ancien r\xc3\xa9gimen moraalisen ilmapiirin kanssa._NEWLINE_My\xc3\xb6hemmin Davidista tuli Ranskan vallankumouksen aktiivinen tukija ja Maximilien de Robespierren yst\xc3\xa4v\xc3\xa4. Viimeksi mainittu halusi Davidin suunnittelevan vallankumoushallinnon julkiset puitteet; Davidin k\xc3\xa4sialaa olivat mm. vallankumousoikeutta koristaneet Brutuksen, Lepeletier de Saint-Fargeaun ja Marat\xc2\xb4n rintakuvat, joiden edess\xc3\xa4 tuomarit istuivat mustissa viitoissa, valkeissa solmioissa ja t\xc3\xb6yht\xc3\xb6hatuissa, kaulassaan trikolorinauhassa kannettava mitali varsinaisena virkatunnuksenaan._NEWLINE_Samoin Davidista tuli oikeusistuntojen ja teloituksien virallinen kuvittaja; kuuluisa on h\xc3\xa4nen ankarin vedoin tehty pelkistetty piirroksensa kuningatar Marie Antoinettesta py\xc3\xb6velinrattailla._NEWLINE_Ranskan tasavallan aikana David oli k\xc3\xa4yt\xc3\xa4nn\xc3\xb6ss\xc3\xa4 taiteen alan diktaattori. Robespierren kukistuttua David vangittiin. Jostain syyst\xc3\xa4 h\xc3\xa4nt\xc3\xa4 ei kuitenkaan mestattu, kuten useimmat hirmuvallan apureista._NEWLINE_Vapauduttuaan h\xc3\xa4n liittyi Napoleonin puolelle. Tuohon aikaan h\xc3\xa4n kehitti empiretyylins\xc3\xa4, joka tunnetaan siit\xc3\xa4, ett\xc3\xa4 se k\xc3\xa4ytti l\xc3\xa4mpimi\xc3\xa4 venetsialaisia v\xc3\xa4rej\xc3\xa4. Davidilla oli useita oppilaita, muun muassa Ingres, mik\xc3\xa4 tekee h\xc3\xa4nest\xc3\xa4 Ranskan 1800-luvun taiteen merkitt\xc3\xa4vimm\xc3\xa4n vaikuttajan.'